
Për kriteret e vlerësimit dhe të shitjes së traktorëve, makinerive e pajisjeve, të marra nga përdoruesit, si dhe të makinerive, pajisjeve e pjesëve të kËmbimit, gjendje në magazinën e projektit “Rritja e prodhimit ushqimor, 2 KR”, të ardhura grant nga Japonia

Në mbështetje të nenit 100 të Kushtetutës dhe të ligjit nr.9874, datë 14.2.2008 “Për ankandin publik”, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

Vendosi:

I. Kriteret e vlerësimit
1. Vlerësimit i nënshtrohen vetëm traktorët, makineritë dhe pajisjet, që u janë marrë përdoruesve, të cilët nuk kanë likuiduar vlerën e tyre, sipas afateve të përcaktuara në kontratën e lidhur, ndërmjet projektit 2 KR dhe përfituesve.
2. Për vlerësimin e traktorëve, të makinerive e të pajisjeve, të marra nga përdoruesit, të cilët nuk kanë likuiduar vlerën e tyre, me propozimin e drejtorit të projektit 2 KR, Ministri i Bujqësisë, Ushqimit dhe Mbrojtjes së Konsumatorit, miraton komisionin e vlerësimit, i cili përcakton vlerën për çdo traktor, makineri dhe pajisje.
3. Komisioni i vlerësimit, për përcaktimin e vlerës, merr parasysh vlerën fillestare, orët e punës, që ka kryer mjeti, dhe gjendjen aktuale teknike të tij në çastin e vlerësimit.
II. Procedurat e shitjes
1. Objekt shitjeje janë:
a) traktorët, makineritë dhe pajisjet, të marra nga përdoruesit, të cilët nuk kanë likuiduar vlerën e tyre;
b) makineritë, pajisjet dhe pjesët e këmbimit, të papërdorura, gjendje në magazinat e projektit 2 KR, të ardhura grant nga qeveria japoneze, të cilat nuk janë shitur, pas zhvillimit të disa ankandeve.
2. Shitja e traktorëve, makinerive, pajisjeve dhe pjesëve të këmbimit bëhet nëpërmjet ankandit.
3. Vlera e fillimit të ankandit është:
a) për traktorët, makineritë dhe pajisjet e marra nga përdoruesit, ajo e përcaktuar nga komisioni i vlerësimit;
b) për makineritë, pajisjet dhe pjesët e këmbimit të pashitura, 75 për qind më e ulët se vlera fillestare, sipas kontabilitetit.
4. Pas përcaktimit të vlerës, sipas pikës 3 të këtij vendimi, fillon procedura e botimit të njoftimit për shpalljen e ankandit, dy herë radhazi në Buletinin e Njoftimeve Publike, periudhë e cila zgjat 14 ditë. Në njoftim përcaktohen dy data, me një afat kohor prej 5 ditësh, për zhvillimin e ankandit. Brenda këtij afati, njoftimi botohet edhe në dy gazeta, me qarkullim kombëtar.
5. Kur nga zhvillimi i ankandit mbeten traktorë, makineri, pajisje dhe pjesë këmbimi të pashitura, projekti 2 KR i propozon Ministrit të Bujqësisë, Ushqimit dhe Mbrojtjes së Konsumatorit uljen e vlerës së publikuar për shitje, deri në 50 për qind. Në këto raste, zbatohen të gjitha procedurat e ankandit.
6. Kur edhe pas zhvillimit të procedurave të përcaktuara në pikën 5 të këtij vendimi, mbeten ende pa u shitur traktorë, makineri, pajisje dhe pjesë këmbimi, për të cilat, gjatë një periudhe 2-mujore nga përfundimi i ankandit, janë paraqitur kërkesa për blerjen e tyre apo të pjesëve të veçanta, ato shiten pa ankand, nëpërmjet një komisioni shitjeje, të ngritur nga projekti 2 KR, me vlerën e përcaktuar në ankandin e fundit.
7. Gjatë kësaj periudhe 2-mujore njoftohen për gjendjen e mallrave edhe institucionet shtetërore, që kanë interes për përdorimin e tyre. Në bazë të kërkesave dhe të gjendjes fizike, kryhet transferimi i këtyre mallrave, me miratimin e Ministrit të Bujqësisë, Ushqimit dhe Mbrojtjes së Konsumatorit.
8. Në përfundim të të gjitha këtyre procedurave dhe të afatit 2-mujor, projekti 2 KR i propozon Ministrit të Bujqësisë, Ushqimit dhe Mbrojtjes së Konsumatorit sistemimin e tyre në magazinat shtetërore ose nxjerrjen jashtë përdorimit.

9. Për traktorët, agregatet dhe pajisjet e blera nga institucionet shtetërore, të cilat nuk kanë shlyer detyrimet, sipas kontratave me projektin “Rritja e prodhimit ushqimor, 2 KR”, kryhet transferimi kapital i tyre, me miratimin e Ministrit të Bujqësisë, Ushqimit dhe Mbrojtjes së Konsumatorit.
10. Diferencat financiare ndërmjet çmimit që është në kontabilitet dhe çmimit të shitjes së mallrave, si pasojë e transferimeve kapitale, t’i pakësohen fondeve kondërparti të projektit “Rritja e prodhimit ushqimor, 2 KR”.
11. Ngarkohet Ministri i Bujqësisë, Ushqimit dhe Mbrojtjes së Konsumatorit të hartojë udhëzimin përkatës për zbatimin e këtij vendimi.
12. Vendimi nr.148, datë 31.3.2000 i Këshillit të Ministrave “Për mënyrën e shitjes së mallrave, të ardhura grant nga Japonia, në kuadër të projektit “Rritja e prodhimit ushqimor, 2 KR””, shfuqizohet.
Ky vendim hyn në fuqi menjëherë dhe botohet në Fletoren Zyrtare.

